Paterna convertix les cinc biblioteques municipals en espais Wi-Fi
05/01/2016

# Paterna convertix les cinc biblioteques municipals en espais Wi-Fi

[![Foto recurso biblioteca](/images/noticias/2015/12/libros.jpg)](/images/noticias/2015/12/libros.jpg)

05.01.2016

Els usuaris de les biblioteques de la Cova Gran i la Canyada i les agències de lectura de Campament, la Coma i Terramelar podran disposar d'accés gratuït a Internet des de qualsevol punt d'estes instal•lacions públiques

Els usuaris de les cinc biblioteques municipals de Paterna tindran un efectiu accés gratuït a Internet en estos espais públics. I és que l'equip de govern socialista estrena el 2016 ampliant i millorant la connexió i la cobertura Wi-Fi de les biblioteques de la Cova Gran i la Canyada i les agències de lectura de Campament, la Coma i Terramelar per a convertir-les en potents espais wi-fi.

“Era fonamental millorar este sistema sense fil per a permetre que els seus usuaris puguen accedir sense problemes a la xarxa des dels seus propis telèfons mòbils o ordinadors portàtils en qualsevol lloc de la biblioteca, i no sols en un punt en concret”, ha explicat la regidora d'Informàtica, Eva Pérez, que ha assegurat que “l'optimització d'este mecanisme de connexió facilitarà les labors de documentació i d'estudi”.

En este sentit, Pérez ha destacat “la ferma aposta de l'equip de govern socialista per les noves tecnologies, per potenciar l'administració electrònica i per continuar implantant en el municipi totes aquelles mesures que milloren l'accessibilitat a Internet i la comunicació dels veïns i veïnes amb l'objectiu de fer de Paterna una autèntica Smart City”.

La regidora ha explicat que “els tècnics municipals ja han començat a treballar en la millora d'esta xarxa wi-fi en totes les biblioteques, ja que l'actual connexió donava molts problemes i el senyal es tallava contínuament” alhora que ha anunciat que “en les pròximes setmanes, s'anirà reforçant el senyal progressivament en cada un d'estos espais de lectura i estudi”.

Així mateix, Eva Pérez ha indicat que “la millora d'este sistema de connexió a Internet serà d'enorme utilitat als estudiants de Paterna en la preparació dels seus exàmens” i, respecte d'això, ha recordat que des del passat el 21 de desembre i fins al 31 de gener la biblioteca de la Cova Gran està oberta 24 hores tots els dies de la setmana per a ajudar els estudiants paterners a preparar els seus exàmens.

Finalment, la regidora ha recordat que, durant estos últims mesos, el nou executiu que dirigix Juan Antonio Sagredo també ha implantat el certificat electrònic digital.